SIRI เปิดตัวโฮมออฟฟิศ-ช็อปเฮาส์ 2 โครงการ มูลค่ารวม 1.06 พันลบ.
SIRI เปิดตัวโฮมออฟฟิศ-ช็อปเฮาส์ 2 โครงการ ย่านเจริญกุรง-เพชรเกษม มูลค่ารวม 1.06 พันลบ.
28 ส.ค. 2560

นายสมเกียรติ หงษ์ทรัพย์ภิญโญ รองกรรมการผู้จัดการ สายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI เปิดเผยว่า แสนสิริลุยพัฒนาโฮมออฟฟิศและช็อปเฮาส์ โดยรุก 2 ทำเลใหม่เจริญกรุงและเพชรเกษมเป็นครั้งแรก เนื่องจากมองเห็นว่ามีศักยภาพทางธุรกิจสูง
โดย SIRI จะพัฒนาทั้ง 2 โครงการ ภายใต้แบรนด์ สิริ สแควร์ โฮมออฟฟิศใจกลางเมือง ระดับราคา 10-30 ล้านบาท ชื่อโครงการ “สิริ สแควร์ เจริญกรุง 80″ใ กล้เอเชียทีค เดอะ ริเวอร์ฟร้อนต์ เพียง 850 เมตร จำนวน 35  ยูนิต มูลค่าโครงการ 530 ล้านบาท และแบรนด์ สิริ อเวนิว ช็อปเฮาส์ใกล้เมืองที่สามารถเข้าสู่ตัวเมืองได้ง่าย ระดับราคา 5-10 ล้านบาท ชื่อโครงการ “สิริ อเวนิว เพชรเกษม 81” จำนวน 93 ยูนิต มูลค่าโครงการประมาณ 530 ล้านบาท
“ตลาดโฮมออฟฟิศและช็อปเฮาส์ มี real demand สูงต่อเนื่อง โดยสำหรับย่านเจริญกรุงมีดีมานด์  โฮมออฟฟิศที่สูงมากขึ้นเรื่อยๆ เนื่องจากเป็นทำเลที่สามารถเชื่อมสู่ใจกลางย่านธุรกิจอย่าง สีลม สาทร พระราม 3 และสุขุมวิท ได้อย่างรวดเร็ว และในปัจจุบันไม่มีที่ดินในการพัฒนาโฮมออฟฟิศ เพราะหาที่ดินในการพัฒนายาก 
โดยปัจจุบันราคาที่ดินสูงทะลุ 200,000 แสนบาทต่อตารางวา เพิ่มขึ้น 10% จากปี 59 ที่มีราคาอยู่ที่ 100,000-150,000 บาทต่อตารางวา จึงทำให้ สิริ สแควร์ เจริญกรุง 80 เป็นโฮมออฟฟิศโครงการเดียวในย่านเจริญกรุง
เปรียบเสมือนเป็นไข่แดงล้ำค่าในทำเลศักยภาพ แต่มีราคาไม่แพงเมื่อเทียบกับราคาคอนโดมิเนียมในทำเลนั้น โดยราคา 55,000 บาทต่อตารางเมตร น้อยกว่าคอนโดมิเนียมที่ราคา 100,000 บาทต่อตารางเมตร”นายสมเกียรติ กล่าว
ขณะที่ทำเลเพชรเกษม เป็นทำเลศักยภาพสูงในการทำธุรกิจ เชื่อมต่อได้หลายเส้นทาง อาทิ ถ.เพชรเกษม, ถ.บางบอน, ถ.พระราม 2, ถ.วงแหวนกาญจนาภิเษก และอนาคตกำลังจะมีรถไฟฟ้าสายสีน้ำเงินที่จะเปิดใช้บริการในปี 62 จึงทำให้ราคาที่ดินดีดสูงขึ้นมาก
โดยปัจจุบันราคาอยู่ที่ 50,000 บาทต่อตารางวา ขึ้นมาจาก 3 ปีก่อนที่มีราคาอยู่ที่ 32,000 บาทต่อตารางวา หรือเพิ่มขึ้นเกือบถึง 60% แสนสิริจึงมองเลือกพัฒนาโฮมออฟฟิศและช็อปเฮาส์ ใน 2 ทำเลดังกล่าวทั้งเจริญกรุงและเพชรเกษม เพราะเห็นศักยภาพในการทำธุรกิจ และเชื่อว่าในอนาคตจะกลายเป็นศูนย์กลางทางธุรกิจที่สร้างรายได้ในระยะยาวต่อไป